Eskom ‘verlig’ ná hof beveel Nersa moet tariefaansoek verwerk(Argieffoto: ANA) Die Pretoriase hooggeregshof het Nersa beveel om voort te gaan met die verwerking van Eskom se tariefaansoek vir die 2023-boekjaar wat op 1 April aanstaande jaar begin. Die besluit volg op Eskom se dringende aansoek om Nersa se besluit om Eskom se aansoek te verwerp, te laat omkeer. Maroela Media het vroeër berig Nersa het Eskom se vyfde veeljarige prysvasstelling (MYPD5) vir die boekjare 2022-’23, 2023-’24 en 2024-’25 verwerp omdat dit volgens die reguleerder gegrond was op die MYPD4-metodologie, waarvan die beheertydperk op 31 Maart volgende jaar verstryk. Eskom het hom daarna tot die hof gewend. Die hof het nou bevind daar is nog geen nuwe metodologie om die oue te vervang nie en het beslis die metodologie om die tariefaansoek te bepaal bly geldig tot dit deur ŉ alternatief vervang word. “Die hooggeregshof se besluit is ŉ verligting omdat dit sal bydra tot die bestendigheid van die elektrisiteitsbedryf en gevolglik die ekonomie van die land,” sê Hasha Tlhotlhalemaje, Eskom se algemene bestuurder vir regulering. Ingevolge die hofbevel moet Nersa teen 25 Februarie ŉ besluit neem. Die hersiene tariewe en pryse tree dan op 1 April volgende jaar vir nie-munisipale klante en op 1 Julie vir munisipale klante in werking. Nersa, as reguleerder, moet vasstel watter tariewe Eskom mag vra. Dit word ingevolge ŉ veeljarige prysvasstelling gedoen.